b'\n_START_ARTICLE_\nPuhtaantunnonvala\n_START_PARAGRAPH_\nPuhtaantunnonvala on Suomessa 1615\xe2\x80\x931972 k\xc3\xa4yt\xc3\xb6ss\xc3\xa4 ollut oikeuden edess\xc3\xa4 annettu juhlallinen vakuutus, jonka avulla asianosainen vakuutti k\xc3\xa4yv\xc3\xa4ns\xc3\xa4 oikeutta tai hakevansa muutosta vilpitt\xc3\xb6m\xc3\xa4ss\xc3\xa4 mieless\xc3\xa4. Vala pyrki est\xc3\xa4m\xc3\xa4\xc3\xa4n asianosaista k\xc3\xa4ym\xc3\xa4st\xc3\xa4 oikeutta v\xc3\xa4\xc3\xa4r\xc3\xa4ksi tiet\xc3\xa4m\xc3\xa4ss\xc3\xa4\xc3\xa4n asiassa ja tuottamasta haittaa tai vahinkoa vastapuolelle. Voimassaolonsa loppuaikoina puhtaantunnonvalaa k\xc3\xa4ytettiin vain tuomionpurkumenettelyss\xc3\xa4 ja lain muilla m\xc3\xa4\xc3\xa4r\xc3\xa4yksill\xc3\xa4 katsottiin olevan vain historiallista merkityst\xc3\xa4._NEWLINE_Puhtaantunnonvalasta s\xc3\xa4\xc3\xa4dettiin oikeudenk\xc3\xa4ymiskaaressa (14:9\xe2\x80\x9310). Sen mukaan riitaiset asianosaiset eiv\xc3\xa4t saaneet alioikeudessa valaa toisiltaan vaatia. Sen sijaan hovioikeus sai vaatia valaa, jos totuutta ei muutoin saatu esiin. Jos riitapuoli ei tahtonut tai voinut valaa vannoa, menetti h\xc3\xa4n oikeutensa asiassa. Rikosasiassa puhtaantunnonvalaa ei saanut vaatia. Pyk\xc3\xa4l\xc3\xa4t muutettiin lailla 21/1972, joka tuli voimaan huhtikuun alussa 1972._NEWLINE_Vuoden 1734 lain vuoden 1759 suomennoksessa puhtaantunnonvalaa nimitettiin w\xc3\xa4\xc3\xa4ryttelemys-walaksi.'